Ministru kabineta noteikumu projekta “Noteikumi par kritērijiem un kārtību, kādā valsts piedalās vispārējās izglītības iestāžu pedagogu darba samaksas finansēšanā vidējās izglītības pakāpē atbilstoši minimāli pieļaujamajam izglītojamo skaitam, un kritērijiem maksimāli pieļaujamajam izglītojamo skaitam” sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Saistībā ar vispārējās izglītības satura reformu, noteikts minimāli pieļaujamais izglītojamo skaits klasē un klašu grupā vidējās izglītības pakāpē vispārējās izglītības iestādēs kontekstā ar vispārējās izglītības programmu īstenošanā iesaistīto pedagogu darba samaksas finansēšanu, kā arī maksimāli pieļaujamā izglītojamo skaita noteikšanas kritēriji. Noteikts, ka vērā ņemami kritēriji par izglītības programmas akreditāciju un par obligāto centralizēto eksāmenu rezultātiem. Noteikumi stāsies spēkā 2018. gada 1. septembrī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta (turpmāk – MK) noteikumu projektu **“**Noteikumi par kritērijiem un kārtību, kādā valsts piedalās vispārējās izglītības iestāžu pedagogu darba samaksas finansēšanā vidējās izglītības pakāpē atbilstoši minimāli pieļaujamajam izglītojamo skaitam, un kritērijiem maksimāli pieļaujamajam izglītojamo skaitam” (turpmāk – noteikumu projekts) Izglītības un zinātnes ministrija (turpmāk – ministrija) ir izstrādājusi, pamatojoties uz Izglītības likuma 14. panta 41. un 42. punktu.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Minimāli pieļaujamais izglītojamo skaits un kritēriji maksimāli pieļaujamā izglītojamo skaita noteikšanai**Izglītības likuma (turpmāk – IL) 14. panta 41. punkts, kas atbilstoši IL pārejas noteikumu 63. punktam stāsies spēkā 2018. gada 1. septembrī, paredz deleģējumu MK noteikt minimāli pieļaujamo izglītojamo skaitu un kritērijus maksimāli pieļaujamā izglītojamo skaita noteikšanai klasē un klašu grupā vidējās izglītības pakāpē pašvaldību, valsts augstskolu un privātajās vispārējās izglītības iestādēs (turpmāk – vispārējās izglītības iestāde). Vienlaikus deleģējumā ietverta norāde, ka kritērijus maksimāli pieļaujamā izglītojamo skaita noteikšanai izglītības iestādes dibinātājs ņem vērā, nosakot maksimāli pieļaujamo izglītojamo skaitu klasē un klašu grupā.Savukārt IL 14. panta 42. punkts, kas stāsies spēkā vienlaikus ar IL 14. panta 41. punktu, paredz deleģējumu MK noteikt kritērijus un kārtību, kādā valsts, tai skaitā ņemot vērā izglītības iestādē iegūtās izglītības kvalitātes rādītājus, piedalās vispārējās izglītības iestāžu vispārējās izglītības programmu īstenošanā iesaistīto pedagogu darba samaksas finansēšanā. Noteikumu projektā noteiktais minimālais izglītojamo skaits nav attiecināms uz klašu atvēršanu, bet gan kontekstā ar IL 14. panta 42. punktu un 60. panta 3.2 daļu saistīts ar pedagogu, kas nodarbināti vispārējās izglītības iestāžu īstenotajās vispārējās vidējās izglītības programmās, darba samaksas finansēšanu. Attiecībā par vispārējās izglītības iestādēm MK jau šobrīd ir noteicis kārtību izglītojamo uzņemšanai vispārējās izglītības iestādēs un speciālajās pirmsskolas izglītības grupās un atskaitīšanai no tām, kā arī pārcelšanai uz nākamo klasi (MK 2015. gada 13. oktobra noteikumi Nr. 591 “Kārtība, kādā izglītojamie tiek uzņemti vispārējās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi”.) Šo noteikumu 12. un 61. punkts nosaka minimālo izglītojamo skaitu 10. klasē vai kopumā 10. – 12. klasē pašvaldības dibinātā vai valsts augstskolas dibinātā vispārējās vidējās izglītības iestādē. Taču norādāms, ka, atšķirībā no noteikumu projekta, minētās normas attiecas tieši uz tiesībām atvērt klasi, un tas nav saistīts ar pedagogu darba samaksas finansēšanas aspektu.Satversmes tiesa 2017. gada 29. jūnijā ir pieņēmusi spriedumu lietā Nr. 2016-23-03 “Par Ministru kabineta 2015. gada 13. oktobra noteikumu Nr. 591 “Kārtība, kādā izglītojamie tiek uzņemti vispārējās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi” 12.1.1. un 60. punkta atbilstību Latvijas Republikas Satversmes 1. pantam”, atzīstot minēto MK noteikumu 12.1.1. un 60. punktu par neatbilstošiem Satversmes 1. pantam un spēkā neesošiem no to pieņemšanas brīža, pamatojoties uz to, ka normas pieņemtas ārpus deleģējuma robežām. Savukārt no IL 14. panta 41. punktā ietvertā deleģējuma spēkā stāšanās brīža MK ir tiesīgs noteikt minimāli pieļaujamo izglītojamo skaitu vispārējās izglītības iestāžu klasē un klašu grupā vidējās izglītības pakāpē kontekstā ar pedagogu darba samaksas finansēšanu.Izglītības iestāžu tīkla izveide, kas veicina kvalitatīvas izglītības pieejamību un resursu efektīvu izmantošanu, neapšaubāmi atbilst tiem mērķiem, kurus pēc būtības ietver likumdevēja noteiktais regulējums IL un Vispārējās izglītības likumā. Ministrija ir analizējusi Valsts izglītības informācijas sistēmā (turpmāk – VIIS) pieejamo informāciju par vidējo izglītojamo skaituvidējās izglītības pakāpē vispārējās izglītības iestādēs Latvijas administratīvajās teritorijās. Secināts, ka nacionālās nozīmes attīstības centros (republikas pilsētās) vidējās izglītības pakāpes klasēs vidējais klašu piepildījums ir 23,77 izglītojamie. Mazākais klašu piepildījums ir Oskara Kalpaka Liepājas 15. vidusskolā – 10,9 izglītojamie, savukārt lielākais klašu piepildījums ir Daugavpils 13. vidusskolā – 39 izglītojamie.Reģionālās nozīmes attīstības centru (21 novadu pilsētas) vidējais klašu piepildījums ir 17,57 izglītojamie. Pierīgas pašvaldību novados – Ādaži, Babīte, Carnikava, Garkalne, Ikšķile, Inčukalns, Ķekava, Mārupe, Olaine, Salaspils, Saulkrasti un Stopiņi, – kuru administratīvajā teritorijā skolēnu skaits (vispārizglītojošās dienas skolās, izņemot izglītojamos sociālās aprūpes centros) ir 3,5 skolēni un vairāk uz vienu kvadrātkilometru, vidējais klašu piepildījums ir 19,28 izglītojamie. Mazākais klašu piepildījums ir Baložu vidusskolā – 11,33 izglītojamie, bet lielākais klašu piepildījums ir Ulbrokas vidusskolā – 26,33 izglītojamie.Parējos novados vidējais klašu piepildījums ir 13,43 izglītojamie. Mazākais klašu piepildījums ir Raunas vidusskolā – 5 izglītojamie, lielākais klašu piepildījums ir Sventes vidusskolā – 33,67 izglītojamie. Vispārējās vidējās izglītības iestādēs, kas atrodas Latvijas austrumu pierobežas pašvaldību (Alūksnes, Viļakas, Baltinavas, Kārsavas, Ciblas, Ludzas, Zilupes, Dagdas, Krāslavas, Daugavpils novads) teritorijā, vidējās izglītības pakāpes klašu grupā ir 15,15 izglītojamie. Mazākais klašu piepildījums ir Istras vidusskolā – 7 izglītojamie, lielākais klašu piepildījums ir Sventes vidusskolā – 33,67 izglītojamie. Savukārt Cēsu 2. vakara (maiņu) vidusskolā tiek īstenota tikai vispārējās vidējās izglītības profesionāli orientētā virziena programma apcietināto izglītošanai (programmas kods 31014012), kurā 2017./2018. mācību gadā mācās 21 skolēns (10. klasē mācās 12 skolēni, 11. klasē – 5 skolēni un 12. klasē – 4 skolēni). Noteikumu projekts nav attiecināms uz Cēsu audzināšanas iestādes nepilngadīgajiem – Cēsu 2. vakara (maiņu) vidusskolu, kas vēsturiski ir veidota kā “cietuma” skola. Izglītības programmas apcietināto mācībām īsteno arī Jelgavas vakara (maiņu) vidusskola, kurā programmu apgūst 11 izglītojamie (kopējais izglītojamo skaits izglītības iestādē – 153); Liepājas vakara (maiņu) vidusskola, kurā izglītības programmu apcietināto mācībām īsteno 26 izglītojamie (kopējais izglītojamo skaits izglītības iestādē – 277); Rīgas 9. vakara (maiņu) vidusskola, kurā programmu apgūst 45 izglītojamie (kopējais izglītojamo skaits izglītības iestādē – 396); Rīgas 14. vakara (maiņu) vidusskola, kurā izglītības programmu apcietināto mācībām īsteno 20 izglītojamajiem (kopējais izglītojamo skaits izglītības iestādē – 246); Valmieras 2. vidusskola, kurā izglītības programmu apcietināto mācībām apgūst 53 izglītojamie (kopējais izglītojamo skaits izglītības iestādē – 380); Jēkabpils vakara (maiņu) vidusskola kurā izglītības programmu apcietināto mācībām apgūst 17 izglītojamie (kopējais izglītojamo skaits izglītības iestādē –146). Tas, ka tiek pieļauta vienas klases, nevis divu paralēlklašu, esamība, ietverts normā, kas nosaka izglītojamo skaitu valsts un privātās augstskolas vispārējās izglītības iestādē un pārējo novadu (izņemot Pierīgas novadus), kā arī atsevišķu reģionālās nozīmes attīstības centru (novadu pilsētu) – Aizkraukles, Alūksnes, Balvu, Bauskas, Dobeles, Gulbenes, Krāslavas, Madonas, Preiļu, Saldus, Siguldas, Smiltenes, Talsu un Valkas, – teritorijās, kur kādā no minētajām novada pilsētām ir tikai viena vidusskola (neskaitot vidusskolu ar valsts ģimnāzijas statusu).No iepriekš minētā attiecībā par valsts augstskolu dibinātām vispārējās izglītības iestādēm izriet, ka viena klase, nevis divas paralēlklases, ir pieļaujama valsts augstskolas izglītības iestādē - Austrumlatvijas Tehnoloģiju vidusskola, jo izglītības iestāde īsteno tikai vispārējās vidējās izglītības matemātikas, dabaszinību un tehnikas virzienu programmu, un izglītojamie tiek sagatavoti Rēzeknes Tehnoloģiju augstskolai. Kopumā paredzētas, nosakot kopējo izglītojamo skaitu klašu grupā vidējās izglītības pakāpē, 10 % skolēnu skaita izmaiņas. Izglītības iestādēm, kas, pamatojoties uz Latvijas Republikas divpusēju vai daudzpusēju starptautisku līgumu, īsteno vispārējās vidējās izglītības programmu (Latvijas Starptautiskā skola; Rīgas Starptautiskā skola; Žila Verna Rīgas Franču skola; King’s College, Britu vidusskola Latvijā; Starptautiskā vidusskola “Ekziperī”), noteikumu projektā paredzēto regulējumu piemēro, ievērojot minēto izglītības iestāžu darbības specifiku. Vispārējās izglītības iestādēs, kas īsteno vispārējās vidējās izglītības programmu uz starptautiska līguma pamata, tiek noteikts **minimāli pieļaujamais izglītojamo skaits** vispārējās izglītības iestādes vidējās izglītības pakāpes klasē – 12 un vidējās izglītības pakāpes klašu grupā – 33 izglītojamie. Mazākais klašu piepildījums no šādām izglītības iestādēm ir Habad Ebreju privātajā vidusskolā – 3 izglītojamie, savukārt lielākais klašu piepildījums ir Rēzeknes valsts poļu ģimnāzijā – 28 izglītojamie.**Līdz 2018. gada aprīlim ir noslēgti un spēkā šādi starpvaldību līgumi:** Latvijas Republikas valdības un Amerikas Savienoto Valstu valdības līgums par privātās izglītības iestādes “Latvijas Starptautiskā Skola” darbības nodrošināšanu (noslēgts 12.03.2003.); Latvijas Republikas valdības un Francijas Republikas valdības kultūras, izglītības, tehnikas, zinātnes un tehnoloģijas sadarbības līgums (noslēgts 14.04.1997.); Latvijas Republikas valdības un Polijas Republikas valdības Līgums par sadarbību kultūrā un izglītībā (noslēgts 29.03.2006.); Latvijas Republikas valdības un Ukrainas valdības līgums par sadarbību izglītības, zinātnes, jaunatnes un sporta jomā (noslēgts 29.09.2017.); Latvijas Republikas Valdības un Izraēlas Valsts Valdības nolīgums par sadarbību izglītības, kultūras un zinātnes jomā (noslēgts 27.02.1994.); Līgums starp Latvijas Republikas valdību, Igaunijas Republikas valdību un Lietuvas Republikas valdību par kopējās izglītības telpas izveidi starp Baltijas valstīm vispārējā vidējā un profesionālajā izglītībā (līdz augstākās izglītības pakāpei) (noslēgts 10.07.1998.).Noteikumu projekts paredz arī normu, kas attiecināma uz normatīvajos aktos noteikto pierobežas teritoriju, kas ir Eiropas Savienības ārējā sauszemes robeža, pašvaldību un privātajām vispārējās izglītības iestādēm, izņemot novadu pilsētu izglītības iestādes, nosakot, ka vidējās izglītības pakāpes klasē minimāli pieļaujamais izglītojamo skaits ir 8, savukārt klašu grupā – 22. Vienlaikus noteikumu projektā ietverti kritēriji maksimāli pieļaujamā izglītojamo skaita noteikšanai. Maksimāli pieļaujamo izglītojamo skaitu klasē un klašu grupā nosaka izglītības iestādes vadītājs, kurš faktiski vislabāk ir informēts par izglītības iestādes platību, pieejamajiem resursiem, telpu piemērotību, personāla pieejamību u.c. ar iestādes darbību saistītiem jautājumiem. Maksimālo izglītojamo skaitu klasē un klašu grupā nosaka, ievērojot normatīvajā regulējumā (spēkā esošie MK 2002. gada 27. decembra noteikumi Nr. 610 “Higiēnas prasības izglītības iestādēm, kas īsteno vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas”) noteikto minimālo platību viena izglītojamā vietai: mācību telpā — 2 m2; ķīmijas un fizikas kabinetā — 2,4 m2; mājturības un tehnoloģiju kabinetā — 4,65 m2; sporta zālē — 8 m2; datorklasē – 3 m2.Līdztekus izglītības iestādes vadītājs ņem vērā pedagoģiskā un atbalsta personāla pieejamību, ievērojot, ka šādā gadījumā maksimālais izglītojamo skaits klasē un klašu grupā nedrīkst pārsniegt izglītojamo skaitu, kas noteikts atbilstoši minētajiem MK 2002. gada 27. decembra noteikumiem Nr. 610.Lai atvieglotu izglītības iestādēm pāreju no spēkā esošā regulējuma (par minimālo izglītojamo skaitu klasē), kas ietverts Ministru kabineta 2015. gada 13. oktobra noteikumos Nr. 591 “Kārtība, kādā izglītojamie tiek uzņemti vispārējās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi”, uz noteikumu projektā noteikto, noteikumu projekts papildināts ar noslēguma jautājumiem, kuros ietvertas normas, kas paredz, ka līdz 2020. gada 31. augustam vispārējās izglītības iestāde, kontekstā ar klases atvēršanu vidējās izglītības pakāpē, piemēro izglītojamo skaitu, kas norādīts minētajos MK 2015. gada 13. oktobra noteikumos Nr. 591. Savukārt, ņemot vērā to, ka minētie noteikumi neregulēja minimālo izglītojamo skaitu privātajās vispārējās izglītības iestādēs, uz šīm izglītības iestādēm nav attiecināms arī minētais pārejas periods, un normas attiecībā uz privātajām vispārējās izglītības iestādēm tiek piemērotas no 2020. gada 1. septembra.**Citi kritēriji un kārtība valsts budžeta finansējuma piešķiršanai**Noteikumu projektā ietverta norma, kas nosaka, ka aprēķinot un sadalot valsts budžeta mērķdotāciju vispārējās izglītības iestāžu vispārējās vidējās izglītības programmu īstenošanā iesaistīto pedagogu darba samaksas finansēšanai atbilstoši normatīvajiem aktiem par valsts budžeta mērķdotācijas aprēķināšanu un sadalīšanu, ņem vērā šādus kritērijus:1) vispārējās izglītības iestādes vispārējās vidējās izglītības programmu īstenošanas kvalitātei spēkā esošajā akreditācijā ir jābūt novērtētai ar kvalitātes vērtējuma līmeni, kas nav zemāks par III kvalitātes vērtējuma līmeni (labi), konkrētos kvalitātes vērtēšanas kritērijos (mācību saturs; mācīšanas kvalitāte; atbalsts mācību darba diferenciācijai; iekārtas un materiāltehniskie resursi; fiziskā vide);2) 12. klases izglītojamo kārtoto obligāto centralizēto eksāmenu (turpmāk – OCE) rezultātu indeksu (turpmāk – indekss), kas ir vienāds vai lielāks par 60 procentiem (ar pārejas periodu, kurā no 2020. gada 1. janvāra līdz 2024. gada 31. decembrim OCE indekss ir vienāds vai lielāks par 40 procentiem, savukārt no 2025. gada 1. janvāra līdz 2029. gada 31. decembrim OCE indekss ir vienāds vai lielāks par 50 procentiem);3) izglītojamo skaits, kas ievadīts Valsts izglītības informācijas sistēmā (turpmāk – VIIS) uz kārtējā gada 1. septembri attiecīgajā klasē vai klašu grupā vidējās izglītības pakāpē. Aprēķinot OCE indeksu, ministrija ņem vērā vispārējās izglītības iestādes izglītojamo skaitu, kas ievadīts VIIS uz iepriekšējā gada 1. septembri attiecīgajā klasē un klašu grupā vidējās izglītības pakāpē, taču neņem vērā vispārējās izglītības iestādes izglītojamo skaitu, kas ievadīts VIIS vēlāk, t.i., pēc iepriekšējā gada 1. septembra. Līdz ar to, atbilstoši noteikumu projektā ietvertajiem datiem, kurus ministrija ņem vērā, kā arī noteikumu projektā norādītajam algoritmam, tiek aprēķināts OCE indekss, ņemot vērā attiecīgo izglītojamo OCE rezultātus.Valsts pilnā apmērā piedalās vispārējās izglītības iestāžu vispārējās vidējās izglītības programmu īstenošanā iesaistīto pedagogu darba samaksas finansēšanā, aprēķinot finansējumu tikai par VIIS reģistrētajiem izglītojamajiem, ja izglītības iestāde atbilst programmu īstenošanas kvalitātes un centralizēto eksāmenu rezultātu indeksa kritērijiem pat, ja izglītojamo skaits ir mazāks nekā noteikumu projektā paredzēts. Valsts turpina piedalīties minēto pedagogu darba samaksas finansēšanā pilnā apmērā līdz nākamā gada 31. augustam, ja izglītības iestāde neatbilst programmu īstenošanas kvalitātes vai centralizēto eksāmenu rezultātu indeksa kritērijiemValsts 50% apmērā turpina piedalīties minēto pedagogu darba samaksas finansēšanā no nākamā gada 1.septembra līdz aiznākamā gada 31.augustam, ja izglītojamo skaits ir lielāks par noteikumu projektā noteikto, bet izglītības iestāde otro gadu pēc kārtas neatbilst programmu īstenošanas kvalitātes vai centralizēto eksāmenu rezultātu indeksa kritērijiem.Valsts nepiedalās minēto pedagogu darba samaksas finansēšanā, ja izglītojamo skaits kārtējā gada 1.septembrī ir mazāks par noteikumu projektā minēto un izglītības iestāde otro gadu pēc kārtas neatbilst arī pārējiem kritērijiem (programmu īstenošanas kvalitāte un centralizēto eksāmenu rezultātu indekss). Vai arī gadījumā, ja izglītojamo skaits atbilst noteikumu projektā noteiktajam skaitam, tomēr izglītības iestāde jau trešo gadu pēc kārtas neatbilst programmu īstenošanas kvalitātes vai centralizēto eksāmenu rezultātu indeksa kritērijiem. |
| 3. | Projekta izstrādē iesaistītās institūcijas un publikas personas kapitālsabiedrības | Ministrija. |
| 4. | Cita informācija | Nav. |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pēc 2017./2018. mācību gada datiem ir 364 vispārējās vidējās izglītības iestādes, tajā skaitā 333 vidusskolas, 27 vakara (maiņu) vai neklātienes un 4 speciālās izglītības iestādes. 329 izglītības iestādes ir pašvaldību dibinātas un 33 ir privātas izglītības iestādes. Regulējums var ietekmēt 37179 izglītojamos, kas mācās vispārējās izglītības programmās (10.klasē – 12507, 11.klasē – 12367, 12.klasē – 12296), kā arī izglītojamo vecākus.  |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
|  | 2018.gads | Turpmākie trīs gadi (*euro*) |
| 2019. | 2020. | 2021. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | izmaiņas, salīdzinot ar vidēja termiņa budžeta ietvaru 2020. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 351 383 484 | 0 | 351 783 718 | 0 | 351 783 718 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 351 383 484 | 0 | 351 783 718 | 0 | 351 783 718 | 0 | 0 |
| 2. Budžeta izdevumi | 351 383 484 | 0 | 351 783 718 | 180 000 | 351 783 718 | 0 | 0 |
| 2.1. valsts pamatbudžets | 351 383 484 | 0 | 351 783 718 | 180 000 | 351 783 718 | 0 | 0 |
| 3. Finansiālā ietekme | 0 | 0 | 0 | -180 000 | 0 | -180 000 | -180 000 |
| 3.1. valsts pamatbudžets | 0 | 0 | 0 | -180 000 | 0 | -180 000 | -180 000 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Noteikumu projekta īstenošanai nepieciešams pielāgot Valsts izglītības informācijas sistēmu. Indikatīvi nepieciešamais papildus finansējums sistēmas pielāgošanas pakalpojumiem prognozēts 180 000 euro apmērā 2019.gadam un turpmāk ik gadu (450 cilvēkdienas x 400 euro = 180 000 euro). |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. |
| 8. Cita informācija | Jautājums par papildus nepieciešamo finansējumu 180 000 euro apmērā 2019.gadam un turpmāk ik gadu, lai nodrošinātu Valsts izglītības informācijas sistēmas pielāgošanu noteikumu īstenošanai, izskatāms likumprojekta "Par vidēja termiņa budžeta ietvaru 2019., 2020. un 2021.gadam" un likumprojekta "Par valsts budžetu 2019.gadam" sagatavošanas procesā kopā ar visu ministriju un citu valsts pārvaldes iestāžu prioritāro pasākumu pieprasījumiem. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Izdarāmi grozījumi Ministru kabineta 2015. gada 13. oktobra noteikumos Nr. 591 “Kārtība, kādā izglītojamie tiek uzņemti vispārējās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi”, svītrojot normas par minimālo skolēnu skaitu klasē un klašu grupā vidējās izglītības pakāpē.Izdarāmi grozījumi Ministru kabineta 2010.gada 17.augusta noteikumos “Valsts izglītības informācijas sistēmas saturs, uzturēšanas un aktualizācijas kārtība”, paredzot, ka izglītības iestādei šajā informācijas sistēmā ir jāievada dati par izglītojamo gada atzīmi mācību priekšmetā, kurā kārto centralizēto eksāmenu, kā arī centralizētā eksāmena vērtējums.Ir grozāmi Ministru kabineta 2016. gada 5. jūlija noteikumi “ Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs”, paredzot regulējumu, kā tiks diferencēts finansējums pedagogu darba samaksai, ievērojot projektā ietverto kārtību un kritērijus, kas izglītības iestādei jāizpilda. Līdztekus r nepieciešams precizēt arī Ministru kabineta 2017. gada 25. jūlija noteikumus Nr. 420 “Kārtība, kādā valsts finansē darba samaksu pedagogiem privātajās izglītības iestādēs” atbilstoši projektā noteiktajam. |
| 2. | Atbildīgā institūcija | Ministrija. |
| 3. | Cita informācija | Nav. |

|  |
| --- |
|  **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā to, ka sākotnēji Valsts sekretāru 2018. gada 14. jūnija sanāksmē tika izsludināts atsevišķs MK noteikumu projekts par minimāli pieļaujamo izglītojamo skaitu un kritērijiem maksimāli pieļaujamā izglītojamo skaita noteikšanai klasē un klašu grupā vidējās izglītības pakāpē vispārējās izglītības iestādēs (VSS-584), notikušas sarunas par minēto plānoto regulējumu:- 2018. gada 5. aprīlī noticis ministrijas rīkots seminārs pašvaldību izglītības pārvaldēm un speciālistiem, kurā izglītības pārvalžu pārstāvji un izglītības speciālisti informēti par sākotnēji plānoto noteikumu projektu (VSS-584);- 2018. gada 20. aprīlī notikušas Latvijas Lielo pilsētu asociācijas un ministrijas sarunas par sākotnēji plānotā noteikumu projekta (VSS-584) pilnveides iespējām;- 2018. gada 8. maijā par sākotnēji plānoto noteikumu projektu (VSS-584) ministrija informēja Saeimas Izglītības, kultūras un zinātnes komisiju;- 2018. gada 25. jūlijā sākotnēji plānotā noteikumu projekta (VSS-584) starpinstitucionālajā saskaņošanas sanāksmē tās dalībnieki tika informēti par plānotajiem ar šo noteikumu projektu veiktajiem papildinājumiem, kas saistāmi ar kritērijiem un kārtību pedagogu darba samaksas finansēšanai. |
| 2. | Sabiedrības līdzdalība projekta izstrādē | Seminārs pašvaldību izglītības pārvaldēm un speciālistiem, sarunas ar Latvijas Lielo pilsētu asociāciju, starpinsitucionālā saskaņošanas sanāksme par MK noteikumu projektu (VSS-584).Noteikumu projekts publicēts ministrijas mājas lapā 2018. gada 30.augustā (pieejams: http://www.izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti). |
| 3. | Sabiedrības līdzdalības rezultāti | Izglītības pārvaldes vai speciālisti un Latvijas Lielo pilsētu asociācija nebija izteikusi iebildumus vai būtiskus priekšlikumus un atbalstīja sākotnēji plānoto noteikumu projektu (VSS-584).Noteikumu projektā ir ņemti vērā vairāki sākotnēji plānotā noteikumu projekta (VSS-584) 2018. gada 25. jūlija starpinsitucionālajā saskaņošanas sanāksmē un saskaņošanas procesā izteiktie priekšlikumi. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ministrija, vispārējās izglītības iestādes, to dibinātāji. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts tiešā veidā nenosaka jaunu institūciju izveidi vai esošo iestāžu likvidāciju vai reorganizāciju. |
| 3. | Cita informācija | Nav. |

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

Arkle 67047944

olita.arkle@izm.gov.lv;

Buceniece 67047830

liga.buceniece@izm.gov.lv;

Rudzīte 67047807

ance.rudzite@izm.gov.lv